Drie sterf in skietgeveg met polisieArgieffoto (StevePB, Pixabay) Drie vermeende kapers is Saterdagaand in ŉ skietgeveg met polisiebeamptes in die KwaDabeka-gebied in KwaZulu-Natal doodgeskiet. Kol. Thembeka Mbhele, woordvoerder van die polisie, het gesê polisiebeamptes was om 20:45 besig met ŉ misdaadvoorkomingsoperasie in KwaDabeka. Die beamptes het in Khululeka-weg gery toe hulle ŉ voertuig met vyf insittendes daarin opgemerk het. Die polisielede het die voertuig opdrag gegee om stil te hou, maar die insittendes het op die polisie losgebrand. “Die polisie het teruggeskiet en drie van die verdagtes is doodgeskiet. Twee ander verdagtes kon daarin slaag om te voet te vlug,” het Mbhele gesê. Die polisie het op die toneel op drie ongelisensieerde vuurwapens beslag gelê. Nick Dollman, woordvoerder van Netcare 911, het gesê paramedici is na die toneel ontbied, maar het gevind dat die drie mans reeds voor hul aankoms aan hul wonde beswyk het. “By nadere ondersoek het die polisie vasgestel dat die verdagtes se voertuig vroeër vandeesmaand in Newlands West gekaap is,” het Mbhele gesê. ŉ Saak van poging tot moord word ondersoek. Die vuurwapens waarop beslag gelê is, sal vir ballistiese toetse gestuur word om te bepaal of dit in die uitvoer van enige ander misdade gebruik is. Die soektog na die ander twee verdagtes duur voort.